Igano Kabamaru

Το ***Igano Kabamaru*** (ιαπωνικά: 伊賀野カバ丸, Χέπμπορν: *Igano Kabamaru*, δηλ.: *Στόμα Ιπποποτάμου της [[Ίγκα]]*) είναι μια σειρά άνιμε και μάνγκα. Η σειρά προβλήθηκε εκτός από την Ελλάδα και στην Κύπρο, Γαλλία, Ιταλία και Ισπανία. 

Ειδικότερα στην Ελλάδα θεωρείται μία από τις σειρές κινουμένων σχεδίων που άφησαν εποχή, και επηρέασαν σημαντικά την προβολή των άνιμε στην Ελλάδα, κυρίως λόγω της αστειότητας της ελληνικής μεταγλώττισης, που χαρακτηριζόταν από τις συχνές επαναλήψεις φράσεων, προκειμένου να μην υπάρχουν κενά στο άνοιγμα και κλείσιμο του στόματος των χαρακτήρων της σειράς, καθώς και βρισιές. Επίσης προκαλούσε γέλιο στις σκηνές του Καμπαμαρού, όταν έτρωγε φαγητό και κυρίως μακαρόνια. Η σειρά μεταγλωττίστηκε ολόκληρη στο Στούντιο Εκράν και κυκλοφόρησε στα βιντεοκλάμπ σε 8 βιντεoκασέτες με τρία επεισόδια έκαστη από την Symbol Video Productions και σε DVD από την Star Video. Προβλήθηκε από την ΕΡΤ3, το Junior's TV και τηλεοπτικούς σταθμούς της επαρχίας όπου προβάλλονταν κατά κόρον, μαζί με άλλες σειρές και ταινίες κινουμένων σχεδίων από τα τέλη της δεκαετίας του '80 και ολόκληρη τη δεκαετία του '90.

## Πλοκή
Ο Καμπαμαρού είναι ένας ανήλικος μαθητευόμενος νίντζα, που έμεινε ορφανός και από τους δύο γονείς του σε πολύ μικρή ηλικία, και ανατρέφεται από τον παππού του, Σάιζο, ο οποίος και τον εκπαιδεύει ως νίντζα μαζί με άλλο νεαρό ορφανό, τον Χαγιάτε Κιρίνο. Όμως ο Σάιζο πεθαίνει, έχοντας πρώτα στείλει επιστολή στην αγαπημένη του Ραν Οκούμπο, παρακαλώντας την ν' αναλάβει την περαιτέρω ανατροφή του εγγονού του. Ο Σάιζο υπήρξε η πρώτη αγάπη της Ραν. Ηλικιωμένη κυρία πια, η Ραν μεταβαίνει στο ορεινό χωριό του Σάιζο για να παραλάβει τον Καμπαμαρού, μα σοκάρεται συναντώντας την πομπή της κηδείας του Σάιζο. Ο Καμπαμαρού ακολουθεί τη Ραν πίσω στο Τόκιο, όπου θα μείνει στο σπίτι της, και θ' αρχίσει να φοιτά στο σχολείο Κινγκιόκου, στο οποίο η Ραν είναι διευθύντρια. Φτάνοντας στο σπίτι της, ο Καμπαμαρού γνωρίζεται με την εγγονή της Ραν, τη Μάι Οκούμπο, που ζει με την γιαγιά της από τότε που πέθαναν οι γονείς της. Ο Καμπαμαρού ερωτεύεται την Μάι, αλλά αυτή βρίσκει τραχείς τους τρόπους του, και ντροπιαστική και αποκρουστική, την αχαλίνωτη όρεξή του για φαγητό. Τα σχολεία Κινγκιόκου και Ογκιόκου εχθρεύονται το ένα το άλλο, για σχεδόν μισό αιώνα, λόγω της αντιπαλότητας μεταξύ των ισχυρών οίκων του Μαετζίμα Σου, προέδρου του μαθητικού συμβουλίου του Ογκιόκου, και του Σιτζούνε Μετζίρο, προέδρου του μαθητικού συμβουλίου στο Κινγκιόκου. Άθελά του ο Καμπαμαρού γίνεται πιόνι στις μηχανορραφίες των μελών του μαθητικού συμβουλίου στο Σχολείο Κινγκιόκου. Τα πράγματα περιπλέκονται όταν εμφανίζεται ο αδελφικός φίλος του Καμπαμαρού, και τώρα αντίπαλος του, ο Χαγιάτε. Ο Χαγιάτε αποκαλύπτει στον Καμπαμαρού ότι τον χρησιμοποίησε για να δραπετεύσει από τον Σάιζο και ν' αφήσει πίσω του το παρελθόν του στα βουνά. Προτρέπει τον Καμπαμάρου να ξεχάσει την φιλία τους και να επιστρέψει στα βουνά. Ο Μαετζίμα επεκτείνει τον έλεγχό του στα μαθητικά συμβούλια άλλων σχολείων, σχηματίζοντας εκεί μυστικές «ομάδες επίθεσης», ακόμα και στρατολογώντας μέλη εγκληματικών συμμοριών για να κάνουν την βρώμικη δουλειά του. Ο Σιτζούνε επιστρατεύει τον Καμπαμαρού για να τον βοηθήσει στον αγώνα εναντίον του Ογκιόκου. Η Μάι επισκέπτεται το Σχολείο Ογκιόκου για να μιλήσει προσωπικά στον Μαετζίμα και να του ζητήσει να σταματήσει την προετοιμασία για επικείμενη επίθεση, αλλά οι συνεργάτες του Μαετζίμα την παρεξηγούν ως συνεργό του Σιτζούνε και την αιχμαλωτίζουν. Τα νέα για την απαγωγή της Μάι και τον τραυματισμό του Σιρακάβα φτάνουν στον Σιτζούνε, μαζί με πρόσκληση από τον Μαετζίμα για συνάντηση διαπραγματεύσεων στην αποβάθρα. Αυτή την φορά, και οι δύο εξαπατούν ο ένας τον άλλον, φέρνοντας μαζί τους τις συμμορίες τους. Ακολουθεί σύγκρουση μεταξύ μαθητών και προσωπικού από τα δυο αντιμαχόμενα σχοκεία. Η μάχη διακόπτεται όταν ο Χαγιάτε προκαλεί τον Καμπαμαρού, αποκαλύπτοντάς του ότι είναι ο απαγωγέας της Μάι. Ο Καμπαμαρού κυριεύεται από οργή και μονομαχούν ως νίντζα. Κατά την διάρκεια της μονομαχίας, ο Καμπαμαρού χτυπά τον Χαγιάτε στον ώμο και τον κάνει να πέσει στο νερό. Όλοι πιστεύουν ότι ο Χαγιάτε πνίγηκε, όμως ξαφνικά βγαίνει από το νερό, μαζί με τον παππού Σάιζο, ο οποίος απλώς είχε προσποιηθεί τον θάνατό του για να εισάγει τον Καμπαμαρού σ' επόμενο στάδιο της εκπαίδευσης νίντζα, αλλά και στις ευθύνες ενός ενήλικα. Ο Χαγιάτε και ο Καμπαμαρού, συμφιλιωμένοι πια, αποφασίζουν να επιστρέψουν με τον Σάιζο στο βουνό για να συνεχίσουν την εκπαίδευσή τους, αλλά όχι πριν η Μάι εκφράσει τα συναισθήματα της στον Καμπαμαρού, και υποσχεθούν ότι θα συναντηθούν ξανά.

## Ελληνική μεταγλώττιση και διανομή ρόλων
**Σκηνοθετική επιμέλεια:** Βασίλης Συρόπουλος

**Νέστορας Κατσιμίχας:** Καμπαμαρού

**Χάρης Σώζος:** Χαγιάτε - Σιτζούνε

**Κώστας Πανουργιάς:** Μαετζίμα - Μικίζο - Κανάμε - Όκχι

**Γιάννης Ευδαίμων:** Σάιζο - Σιρακάβα

**Τζένη Καλύβα:** Ραν Οκούμπο - Σου Ματσούνο - Φουτάμπα - Γιαγιά Γιόνι Καμπαγιάσι

**Νίκος Μαγδαληνός:** Γιανάκι - Μασάο - Μάικλ Ντάντε

**Πάρις Κατσίβελος:** Υποδιευθυντής - Χότα - Τόχνο

**Κώστας Σκόκκος:** Ιερέας - Σοφέρ της Ραν - Μάγειρας - Θυρωρός

**Νατάσα Τσακαρισιάνου:** Μάι Οκούμπο

## Εξωτερικοί σύνδεσμοι
* ''Igano Kabamaru'' στο IMDb
* ''Igano Kabamaru'' στο Anime News Network.
* ''Kabamaru''  στο Animellas
* https://www.greekdubdb.com/title?id=432

## Παραπομπές

Κατηγορία:Anime και manga περιπέτειας
Κατηγορία:Shōjo anime και manga
Κατηγορία:Κωμικά anime και manga